Huumetuomitusta huumepoliisin ex-päälliköstä Jari Aarniosta ollaan parhaillaan tekemässä miljoonaluokan pitkää tv-sarjaa.

Pitkään vankeusrangaistukseen tuomitun Helsingin huumepoliisin ex-päällikön ympärille tehdään parhaillaan isoa tv-sarjaa.

Sarja on käsikirjoitusvaiheessa, ja sille haetaan parhaillaan kansainvälistä rahoitusta.

Tuotannon budjetti on 4 miljoonaa euroa.

The Emperor -nimisen rikossarjan budjetti on huikeat neljä miljoonaa euroa. Summa on noin miljoona euroa enemmän kuin vastikään nähdyn Sorjosen tuotantokustannukset.

Aarnio-sarjan takana on tuotantoyhtiö Vertigo sekä tuottaja-ohjaaja Minna Virtanen.

Iso taustatyö

Virtanen on tullut tunnetuksi muun muassa rikossarjoista Maria Kallio ja Kylmäverisesti Sinun sekä parhaillaan Yle Areenassa pyörivästä Alamaailmasta.

Aarnion toimintaan liittyvän sarjan rakenne on samankaltainen kuin Netflixin suositussa Narcosissa, jossa osin fiktiiviset tapahtumat pohjautuivat Medellinin kartellin toimintaan sekä sen perustajan, huumeparoni Pablo Escobarin elämään ja vaiheisiin.

Kotimainen sarja puolestaan keskittyy maan kovimman huumerikosyksikön, Helsingin huumepoliisin RHU:n ja sen päällikkönä olleen rikosylikomisario Jari Aarnion elämään ja toimintaan.

- Sarja perustuu Aarnion taustaan. Mukana on todellisia tapahtumia, Virtanen paljastaa.

Sarjaa varten on jo haastateltu paitsi huumepoliiseja myös lakimiehiä, huumerikollisia ja Aarnion perhettä. Itse päähenkilöstä, vankeudessa istuvasta Jari Aarniosta on kasassa tuntikaupalla haastattelutallenteita.

- Jari kertoo niissä huumepoliisin karusta arjesta sekä omia tulkintojaan siitä, mitä ehkä on tapahtunut.

Kansainvälistä rahoitusta haetaan parhaillaan esittelyfilmillä, jossa vanki Jari Aarnio kertoo huumepoliisin työstä. IL

Otsikoiden taakse

Minna Virtanen sanoo, ettei hän sen enempää kuin tekeillä oleva sarjakaan ota kantaa siihen, onko Aarnio syyllinen vai syytön niihin rikoksiin, joista hän nyt istuu käräjäoikeuden määräämää pitkää vankeustuomiota.

- Tuomme vain esiin eri näkökulmia sekä taustoja tapahtuneelle.

Virtasen mukaan sarja ei yritä etsiä syyllisiä ja syyttömiä eikä kuvittaa oikeuspöytäkirjojen materiaalia, jota on uutisoitu mediassa.

- Se menee otsikoiden taakse ja yrittää ymmärtää, millaiset tekijät ovat voineet johtaa siihen, että Suomen kovin huumekyttä vangitaan Suomen kovimpana huumerikollisena. Onko Jari Aarnio ovela huumepomo vai monia tahoja ärsyttänyt poliisi, joka astui väärille varpaille?

Virtanen huomauttaa, että aina kun tehdään fiktiivistä, joudutaan henkilöhahmoja rakentamaan uudelleen.

- Siinä on todellinen kehikko, mutta vapauksia henkilöhahmoissa, hän selventää.

Yksi sarjan arkaluontoisimmista aiheista koskee RHU:n ja keskusrikospoliisin (KRP) suhteita, jotka olivat olleet tulehtuneet jo vuosikausia. Helsingin huumepoliisin perustaja, legendaarinen rikosylikomisario Torsti Koskinen nosti ristiriidat julkisuuteen jo 1990-luvun alussa.

- Se on arka aihe, miten tämän tuo sarjassa esiin, Minna Virtanen myöntää.

Kovia nimiä

Jari Aarnio istuu tuomiotaan Vantaan vankilassa. JUKKA UOTILA

The Emperor on parhaillaan käsikirjoitusvaiheessa. Virtanen sanoo, että kuvaukset päästään aloittamaan aikaisintaan ensi vuoden puolella.

Käsikirjoituksen edetessä tuotantoyhtiöllä on parhaillaan meneillään rahoitusneuvottelut eurooppalaisten yhteistyökumppaneiden kanssa.

Virtasen mukaan neljän miljoonan euron budjetti on niin iso, että suuri osa rahoituksesta täytyy tulla Suomen ulkopuolelta. Sarjalla on jo yhteistyökumppanit Ranskassa ja Saksassa.

- Jotain sarjan kiinnostavuudesta kertoo se, että yksi kumppaneista on saksalainen tuottaja, joka on ollut mukana monissa pohjoismaisissa menestyssarjoissa, kuten Wallander, Modus, Millenium ja Silta.

The Emperor esitellään seuraavaksi kansainvälisille tv-kanaville ja rahoittajille Pariisissa, Series Mania -tapahtumassa huhtikuussa.

- On aika yleinen tapa, että suomalaiset tuottajat hakevat rahaa ulkomailta, koska sarjojen budjetit halutaan nostaa kansainväliselle tasolle huippulaadun varmistamiseksi. Muissa Pohjoismaissa yhden jakson budjetti saattaa lähennellä elokuvabudjettia. Sinne meillä suomalaisilla on vielä matkaa, Virtanen sanoo.

Kenestä Aarnio?

Vielä ei ole pohdittu, kuka tulee esittämään Jari Aarniota ja ketkä hänen alaisiaan sekä muita sarjan henkilöitä. Virtasen mukaan näyttelijävalinnoilla ei vielä ole kiire, sillä sarja on valmistuu aikaisintaan kolmen vuoden kuluttua.

Niihin aikoihin ajoittunee myös Aarnio-vyyhdin oikeusprosessin lopullinen päättyminen, mikäli juttu etenee korkeimpaan oikeuteen, eikä se palauta vyyhtiä alemman oikeusasteen uudelleenkäsittelyyn.